EL
31.10.2022
Επίσημη Εφημερίδα της Ευρωπαϊκής Ένωσης
C 418/13
3) Καλύπτει η απαλλαγή από την ευθύνη την οποία προβλέπει το άρθρο 14, παράγραφος 1, της οδηγίας 2000/31/ΕΚ επίσης και την ευθύνη του φορέα παροχής υπηρεσιών φιλοξενίας και αναζήτησης πληροφοριών μέσω μηχανής αναζήτησης για τον τρόπο παροχής της υπηρεσίας, στην περίπτωση που ο εν λόγω φορέας παρακινεί τους αποδέκτες της υπηρεσίας να αποθηκεύουν πληροφορίες χωρίς τη συγκατάθεση των δικαιούχων των δικαιωμάτων πνευματικής ιδιοκτησίας, έστω και αν ο ίδιος δεν συμμετέχει ενεργά στην προσβολή των δικαιωμάτων πνευματικής ιδιοκτησίας;
(1)
Οδηγία 2000/31/ΕΚ του Ευρωπαϊκού Κοινοβουλίου και του Συμβουλίου, της 8ης Ιουνίου 2000, για ορισμένες νομικές πτυχές των υπηρεσιών της κοινωνίας της πληροφορίας, ιδίως του ηλεκτρονικού εμπορίου, στην εσωτερική αγορά («οδηγία για το ηλεκτρονικό εμπόριο») (ΕΕ 2000, L 178, σ. 1).
Προσφυγή της 30ής Αυγούστου 2022 — Ευρωπαϊκή Επιτροπή κατά Βασιλείου της Ισπανίας (Υπόθεση C-576/22) (2022/C 418/16) Γλώσσα διαδικασίας: ισπανική Διάδικοι Προσφεύγουσα: Ευρωπαϊκή Επιτροπή (εκπρόσωποι: C. Hermes και E. Sanfrutos Cano) Καθού: Βασίλειο της Ισπανίας
Αιτήματα Η προσφεύγουσα ζητεί από το Δικαστήριο: — να διαπιστώσει ότι το Βασίλειο της Ισπανίας παρέβη τις υποχρεώσεις που υπέχει από το άρθρο 3, παράγραφος 4 και από το άρθρο 5, παράγραφος 4 (σε συνδυασμό με τα παραρτήματα II και III) και παράγραφος 5, της οδηγίας 91/676/ΕΟΚ (1) του Συμβουλίου, της 12ης Δεκεμβρίου 1991, για την προστασία των υδάτων από τη νιτρορύπανση γεωργικής προέλευσης, καθόσον δεν χαρακτήρισε ως ζώνες ευπρόσβλητες στη νιτρορύπανση, στις περιοχές Castilla y León (Καστίλη και Λεόν), Extremadura (Εξτρεμαδούρα), Galicia (Γαλικία), Islas Baleares (Βαλεαρίδες Νήσοι), Islas Canarias (Κανάριες Νήσοι) Madrid (Μαδρίτη) και Comunidad Valenciana (Αυτόνομη Περιφέρεια Βαλένθιας), τις λεκάνες απορροής μέσω απορροής (επιφανειακά ύδατα) ή διείσδυσης (υπόγεια ύδατα) σε σχέση με καθένα από τα μολυσμένα σημεία μέτρησης που προσδιορίζονται στην προσφυγή· καθόσον δεν προέβλεψε όλα τα απαραίτητα υποχρεωτικά μέτρα στα προγράμματα δράσης των περιοχών Aragón (Αραγονία), Castilla-La Mancha (Καστίλη-Λα Μάντσα), Καστίλη και Λεόν, Εξτρεμαδούρα και Μαδρίτη, και καθόσον δεν έλαβε συμπληρωματικά μέτρα ή ενισχυμένες δράσεις σχετικά με τον ευτροφισμό, ως προς όλη την επικράτεια, και σχετικά με τη νιτρορύπανση, ως προς τις Αυτόνομες Περιφέρειες στις οποίες παρατηρείται αυξητική τάση στη ρύπανση των σημείων μέτρησης των ευπρόσβλητων στη νιτρορύπανση ζωνών, ιδίως στις περιοχές Αραγονία, Καστίλη-Λα Μάντσα, Καστίλη και Λεόν και Murcia (Μούρθια). — να καταδικάσει Βασίλειο της Ισπανίας στα δικαστικά έξοδα.
Ισχυρισμοί και κύρια επιχειρήματα Με την προσφυγή της η Επιτροπή προβάλλει τρεις λόγους.
Με τον πρώτο λόγο, η Επιτροπή προσάπτει στο Βασίλειο της Ισπανίας ότι παρέβη τις υποχρεώσεις τις οποίες υπέχει από το άρθρο 3, παράγραφος 4, της οδηγίας 91/676/ΕΟΚ.
Η Επιτροπή θεωρεί ότι το Βασίλειο της Ισπανίας ενήργησε κατά παράβαση της εν λόγω διάταξης στις περιοχές Καστίλη και Λεόν, Εξτρεμαδούρα, Γαλικία, Βαλεαρίδες Νήσοι, Κανάριες Νήσοι, Μαδρίτη και Αυτόνομη Περιφέρεια Βαλένθιας, στον βαθμό που εξακολουθούν να υπάρχουν περιοχές οι οποίες ούτε έχουν χαρακτηριστεί ως ζώνες ευπρόσβλητες στη νιτρορύπανση ούτε έχουν συμπεριληφθεί σε ήδη υφιστάμενες ζώνες ευπρόσβλητες στη νιτρορύπανση, παρόλο που τα δεδομένα τα οποία έχουν προκύψει από το δίκτυο ελέγχου της νιτρορύπανσης γεωργικής προελεύσεως δικαιολογούν τον χαρακτηρισμό/τη συμπερίληψή τους.